google/wiki40b huggingface dataset:
Brocken

Vrchol

Na rozsiahlom vrchole sa nachádza niekoľko stavieb: televízny a rozhlasový vysielač, radarová a meteorologická stanica, vyhliadková veža a konečná stanica Brockenskej železnice.
Piráti Chomutov

História

Klub bol založený v roku 1945. Prvýkrát sa do najvyššej súťaže dostal v sezóne 1951/1952 a pôsobil tam nepretržite do sezóny 1963/1964. Potom hral niekoľko sezón striedavo v najvyššej súťaži a 1. národnej hokejovej lige. Naposledy hral klub najvyššiu súťaž v sezóne 1973/1974. V roku 1984 klub opustil aj druhú najvyššiu súťaž. Do nej sa vrátil v roku 1997, keď odkúpil práva na 1. ligu od Ústí nad Labem. V sezóne 2000/2001 vyhral klub 1. hokejovú ligu no v baráži o Extraligu neuspel s tímom Karlových Varov. Situácia sa zopakovala aj v sezóne 2009/2010. Tentokrát však klub nestačil na Mladú Boleslav. V sezóne 2011/2012 klub opäť vyhral prvú hokejovú ligu a v baráži sa opäť stretol s tímom Mladej Boleslavi. Po výsledku 4:3 na zápasy sa Chomutov po 38-mych rokoch stal opäť účastníkom Extraligy.
Kobercovcotvaré

Kobercovcotvaré alebo žralokovcotvaré (lat. Orectolobiformes) sú rad žralokovidných drsnokožcov.

Charakteristika

Sú známe aj pod názvom kobercové žraloky, čo je odvodené zo škvrnitej maskovacej kresby tela niektorých zástupcov radu (vobegongy, stegostoma atď.) ktorá pripomína koberec. Majú 2 chrbtové plutvy bez plutvových ostňov, päť žiabrových štrbín a ústa pred očami.
Phoenicoparrus

Phoenicoparrus (Bonaparte, 1856), po slovensky plameniak, je rod z čeľade plameniakovité. Staršie sa zaraďoval pod rod Phoenicopterus.
Saint-Georges-de-Livoye

Poloha

Obec má rozlohu 5,53 km². Najvyšší bod je položený 120 m n. m. a najnižší bod 22 m n. m.

Obyvateľstvo

Počet obyvateľov obce je 206 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Gasques

Poloha

Obec má rozlohu 13,43 km². Najvyšší bod je položený 196 m n. m. a najnižší bod 64 m n. m.

Obyvateľstvo

Počet obyvateľov obce je 431 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Comet Interceptor

Prehľad

Dlhodobé kométy majú vysoko excentrické obežné dráhy a periódu obehu v rozmedzí od 200 do tisíce rokov. Zvyčajne sa objavujú iba mesiace pred tým, ako prejdú vnútornou Slnečnou sústavou a vrátia sa do vzdialených častí vonkajšej Slnečnej sústavy. To je príliš málo času na plánovanie a spustenie misie. Preto ESA bude „parkovať“ sondu Comet Interceptor na stabilnej halo orbite okolo L ₂ bodu Slnko-Zem a čakať na zistenie vhodnej kométy, ktorú môže dosiahnuť a blízko nej preletieť.
Misia Comet Interceptor je jedinečná v tom, že je navrhnutá tak, aby sa stretla s doteraz neznámym cieľom, pričom musí čakať 2 až 3 roky na cieľ, ktorý môže dosiahnuť s primeranou zmenou rýchlosti (delta-v) v rámci celkovej dĺžky misie približne 5 rokov.  Základná konštrukcia je solárny elektrický pohon.
Nájdenie vhodnej kométy na prelet bude závisieť od pozemných pozorovacích prieskumov, ako sú Pan-STARRS, ATLAS alebo budúci Large Synoptic Survey Telescope (LSST). V prípade, že nebude možné včas zachytiť dlhodobú kométu, preskúma záložnú krátkodobú kométu (napríklad: 73P/Schwassmann-Wachmann). Existuje tiež možnosť zachytiť medzihviezdny objekt prechádzajúci cez slnečnú sústavu, ak to umožní dynamika obežnej dráhy.
Hlavným cieľom misie je „preskúmať novú kométu vrátane jej povrchového zloženia, tvaru, štruktúry a zloženie plynovej kómy“.
Comet Interceptor sa vyvíja ako prvá misia ESA triedy Fast (F-class) programu Cosmic Vision. Misiu plánuje a rozvíja konzorcium, ktoré zahŕňa ESA a japonskú vesmírnu agentúru JAXA. Comet Interceptor bude zdieľať nosič s vesmírnym teleskopom ARIEL ESA, ktorý bude tiež umiestnený v Lagrange Point 2.
Féas

Poloha

Obec má rozlohu 13,71 km². Najvyšší bod je položený 475 m n. m. a najnižší bod 211 m n. m.

Obyvateľstvo

Počet obyvateľov obce je 437 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Majstrovstvá sveta v bejzbale

Majstrovstvá sveta v bejzbale je najvyššie medzinárodné podujatie národných družstiev v bejzbale, ktoré riadi bejzbalová divízia Svetová bejzbalová a softbalová konfederácia (WVSC). Do roku 2014 ho organizovala Medzinárodná bejzbalová federácia (IBAF). Jeho história siaha do roku 1938, kedy sa v Spojenom kráľovstve konali prvé majstrovstvá sveta mužov; ženy mali svoju premiéru až v roku 2004 v Kanade. Od roku 2001 prebiehajú s 2-ročnou periodicitou. 
Posledný turnaj mužov sa uskutočnil v roku 2011 v Paname a v roku 2015 ho nahradilo iné podujatie – WBSC Premier 12. Podujatie v ženskej kategórii pokračuje naďalej.
Ján Mračko

Životopis

Zvonolejársky majster pôsobil aj v Nemecku a v USA, po príchode sa usadil v Slovenskej Ľupči. Posledný činný zvonolejár v Banskobystrickom okrese.
La Godivelle

Poloha

Obec má rozlohu 15,44 km². Najvyšší bod je položený 1 377 m n. m. a najnižší bod 1 076 m n. m.

Obyvateľstvo

Počet obyvateľov obce je 22 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Bazový prútik

Bazový prútik, je prútik, ktorý darovala Smrť jednému z troch bratov. Dejinami sa tiahne jeho krvavá stopa, pretože sa dá získať jedine tak, že porazíte jeho predchádzajúceho majiteľa (preto sa mu hovorí aj Smrtonosná palička...). Je to jeden z troch darov Smrti a jeho posledným vlastníkom je Harry Potter, ktorý ho získal odzbrojením Malfoy, ten odzbrojením Dumbledora, ktorý ho získal odzbrojením Grindelwalda v najslávnejšom čarodejníckom súboji. Tento prútik dáva majiteľovi obrovskú moc, dokáže napríklad opraviť iné prútiky. Je vyrobený z bazy. Po Dumbledorovej smrti ho Voldemort ukradol z Dumbledorovej hrobky. Po porážke Voldemorta ho Harry použil na opravu svojho starého prútika s perom fénixa (ktorý sa zlomil pri úniku z Godricovej úžľabiny) a následne vrátil bazový prútik Dumbledorovi. Za predpokladu, že Harry zomrie prirozdenou smrťou, zostane posledný majiteľ bazového prútika neporazený.
Spojená škola internátna (Svidník, Partizánska 52)

Spojená škola Svidník je stredná škola v Svidníku, ktorá vznikla spojením miestnej ZŠ na Centrálnej ulici a Obchodnej akadémie Svidník.
Súčasnou riaditeľkou je Mária Makutová.

História

Po zriadení základnej školy 3. septembra 1976 sa prvým riaditeľom stal Štefan Čabrej. V roku 1986 bola škola premenovaná na ZŠ armádneho generála L. Svobodu po prezidentovi republiky Ludvíkovi Svobodovi.
V roku 1995 bola na Strednej priemyselnej škole odevnej vo Svidníku založená elokovaná trieda Obchodnej akadémie Bardejov. O rok neskôr, 1. septembra 1996 vznikla samostatná Obchodná akadémia Svidník so sídlom v priestoroch II. základnej školy. Prvým riaditeľom tejto školy bol Peter Riško. V ďalších školských rokoch pribúdali po dve triedy v študijnom odbore obchodná akadémia.
V histórii školy bol prelomový rok 2005, vtedajší riaditeľ Jaroslav Ivančo, podnietil zriadenie nového 5ročného študijného odboru hotelová akadémia v rámci obchodnej akadémie.
Od 1. júla 2005 sa zmenila pôsobnosť školy a vznikla Spojená škola, ktorá je tvorená ZŠ a obchodnou akadémiou.

Súčasnosť školy

Na škole od roku 2002 vychádza školský časopis Centráčik. V roku 2007 rovnomenný školský zbor vydal vlastné CD.
Eschwiller

Poloha

Obec má rozlohu 3,49 km². Najvyšší bod je položený 345 m n. m. a najnižší bod 252 m n. m.

Obyvateľstvo

Počet obyvateľov obce je 188 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Článok AAA

Článok AAA (iné názvy: monočlánok AAA, akumulátor AAA, podľa niektorých názorov neodborné názvy: mikroceruzková batéria, mikroceruzková baterka, mikroceruzkový (mono)článok, jazykovo nevhodne mikrotužková batéria, mikrotužková baterka, mikrotužkový (mono)článok, ďalšie pozri v článku ceruzková batéria) je galvanický článok štandardizovaných rozmerov - dlhý 44,5 mm s priemerom 10,5 mm a váži okolo 11,5 gramu.
Predstavujú menšiu alternatívu k populárnym článkom rozmeru AA.
Pomenovanie batéria je tak ako pri iných batériách nepresné, keďže ide o jednotlivé články (nazývané aj monočlánky).

Alternatívne značenie

Články rozmeru AAA sa zvyknú označovať aj ako LR03 (IEC), 24A (ANSI/NEDA), R03, MN2400, AM4, UM4 alebo HP16.
Nanotechnológia

Nanotechnológia (novogr. νάννος [nános] = trpaslík) je všeobecné označenie (častí) vedných odborov, ktoré sa zaoberajú tvorbou a využívaním technológií v meradle rádovo nanometrov (spravidla cca 1 – 100 nm).
Nanotechnológia slúži/by mala slúžiť na priamu manipuláciu hmoty na nanoúrovni, na ktorú dnes nemáme dostatočnú techniku. Nanotechnológia by teda mohla dovoliť znížiť výrobné náklady až takmer na cenu materiálu. Okrem toho by mohla mať nanotechnológia samoreplikujúce vlastnosti, takže tieto systémy by mali byť schopné ako výroby užitočných produktov tak replikácie samých seba. Ďalším veľkým plus nanotechnológie je, že pri výrobe touto technológiou vzniká minimum odpadu.
Základnými stavebnými prvkami nanozariadení sú v súčasnosti objekty na báze uhlíka a jeho zlúčenín, ide všetko o štruktúry a molekuly, ktoré obsahujú rádovo jednotky až desiatky atómov. Prínos nanotechnológií je najmä v medicínskych a biotechnicky zameraných oboroch.

Nanopotraviny

Nanotechnológie sa čoraz častejšie používajú aj na výrobu potravín. Nanomateriály môžu zlepšiť chuť a predĺžiť trvanlivosť výrobku. Európsky parlament sa zaoberá novými pravidlami pre používanie nanomateriálov v potravinách  a navrhuje, aby sa lepšie preskúmal ich vplyv na ľudské zdravie.
Mérigon

Poloha

Obec má rozlohu 6,33 km². Najvyšší bod je položený 554 m n. m. a najnižší bod 319 m n. m.

Obyvateľstvo

Počet obyvateľov obce je 123 obyvateľov (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Kolibiarik čipčavý

Opis

Malý vtáčik (dĺžka tela je asi 110 mm, krídla 58 mm, chvosta 50 mm, váži 6,5 – 9,5 g
). Vrchná strana je hnedozelenkastá, spodná belavá s hnedastým nádychom. Bledosivožltkastý nadočný pásik má iba nevýrazný. Veľmi podobný kolibkárikovi spevavému, len je trochu menší a s tmavšími nohami. Rozpoznávacia znaky: 2. letka je kratšia ako 6. Vonkajšie zástavice 6. letky sú v koncovej časti zúžené. Nohy má čierne alebo veľmi tmavé.

Hlas

Spev
45 s., Anglicko, okrem spevu kolibiarika čipčavého počujeme aj spev pinky obyčajnej.
Spev kolibiarika čipčavého vystihuje aj jeho slovenské pomenovanie, znie ako opakované "čip-čap čip-čap čip-čap ..", alebo "čilp-čalp, čilp-čalp" či "cilp calp calp cilp cilp calp". Jeho volanie znie ako "hiüd, viüd" či "huit", viac jednoslabičné na rozdiel od dvojslabične znejúceho volania kolibiarika spevavého.

Výskyt a stav na Slovensku

Najrožšírenejší hniezdič, žije na celom území Slovenska, v lesoch,  od nížin až po hornú hranicu lesa (zriedkavo hniezdi i v spodnom pásme kosodreviny) do 1 700 m n. m. Sťahovavý, stredoeurópske populácie zimujú na pobreží Stredozemného mora, no pribúdajú prípady prezimovania. Prilieta začiatkom marca, odlieta v septembri no hlavne v októbri.
Najvyššiu hustotu dosahuje v lužných lesoch, maximálne 18,8 páru / 10 ha.
Odhadovaný počet hniezdiacich párov je 600 000 - 1 000 000, zimujúcich jedincov 0 - 50. Veľkosť populácie i územie na ktorom sa vyskytuje sú stabilné, maximálna zmena do 20%. Ekosozologický status v rokoch 1995, 1998 a 2001 žiadny. V roku 2014 LC - menej dotknutý. Európsky ochranársky status nezaradený SPEC. Stupeň ohrozenia S - vyhovujúci ochranársky status.

Biotop

Obýva lesy všetkých druhov všade tam, kde sú lesy riedke a s dostatkom bylín a krovín, na okrajoch a pri vodných tokoch.

Hniezdenie

Guľovité hniezdo je umiestnené vždy na zemi alebo nízko nad zemou. Začiatok hniezdenia je v máji. Samička znáša 5 – 6 na bielom podklade riedko červenohnedo škvrnitých vajec veľkosti 15x12 mm. Inkubačný čas 13 – 14 dní, výchova mladých v hniezde 13 – 15 dní.

Potrava

Živí sa drobným hmyzom aj jeho larvami, pavúkmi a koscami. Svoju korisť zbiera z lístia a konárikov ale chytá aj lietajúci hmyz.

Ochrana

Užitočný hmyzožravý druh. Je zákonom chránený, spoločenská hodnota je 165,97 (Vyhláška MŽP č. 579/2008 Z.z.).
Meges (mytológia)

Meges alebo Megés (starogr. Μέγης – Meges/iný prepis Megés) je v gréckej mytológii syn Fylea z Élidy a jeho manželky Eustyochy.
Jeho otec Fyleus sa po odchode z Élidy usadil na ostrove Dúlichiu, kde Meges vyrastal. Ako mnoho iných achájskych mladíkov aj on sa uchádzal o ruku krásnej Heleny, ktorá si nakoniec za svojho manžela vybrala spartského kráľa Menelaa. Po únose Heleny trójskym princom Paridom sa zúčastnil na trójskej vojne s vojskom, ktoré priviezol na štyridsiatich lodiach.
Meges sa potom v boji vyznamenal ako statočný bojovník. O život pripravil mnoho trójskych bojovníkov, medzi ktorými boli, syn radcu trójskeho kráľa Priama, Pédaios, Kroismos, Amfiklos a iní. V pätnástom speve Homérovej Iliady ho po útoku trójskeho hrdinu Dolopa pred istou smrťou zachránilo pevné brnenie, ktoré mu kedysi daroval vládca Efyry Eufétes. Na konci vojny bol jeden z mužov, ktorým sa podarilo v trójskom koni dostať za hradby Tróje a po desiatich rokoch vojny ju dobyť.
V antickom diele Dictys Cretensis (Kréťan Diktis), Meges umiera v trójskej vojne. Podľa antického autora Apollodora z Atén zomrel počas návratu z Tróje, keď stroskotal pri eubójskom myse Kaféreus.
Lamazère

Poloha

Obec má rozlohu 7,47 km². Najvyšší bod je položený 243 m n. m. a najnižší bod 141 m n. m.

Obyvateľstvo

Počet obyvateľov obce je 135 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Ping

Program ping (angl. Packet InterNet Groper) umožňuje preveriť funkčnosť spojenia medzi dvoma sieťovými rozhraniami (počítača, sieťového zariadenia) v počítačovej sieti, ktorá používa rodinu protokolov TCP/IP. Ping pri svojej činnosti periodicky odosiela IP datagramy a očakáva odozvu protistrany (zariadenia). Pri úspešnom obdržaní odpovede vypíše dĺžku odozvy (latencie) a na záver štatistický súhrn. Trvanie odozvy sa vypisuje v milisekundách.

Opis činnosti

Parametrom programu ping je doménové meno alebo IP adresa sieťového rozhrania, ktorého dostupnosť chceme preveriť. Ak je uvedené doménové meno, je najprv preložené pomocou DNS na IP adresu. Program používa správy „Echo Request“ (typ 8, výzva) a „Echo Reply“ (typ 0, odpoveď) protokolu ICMP. Výzvy sa odosielajú na cieľovú IP adresu a v stanovenom limite sa očakáva odpoveď (typicky 3 sekundy). Jednotlivé výzvy obsahujú čísla (icmp_seq), podľa ktorých možno identifikovať jednotlivé odpovede, alebo ich stratu. Program priebežne vypisuje, ktoré odpovede už prišli a s  akým oneskorením (latenciou).
Sieťové umiestnenie môže byť server, počítač, sieťová tlačiareň, spojené cez internet, alebo LAN.
Timotheos (sochár)

Timotheos (starogr. Τιμόθεος) bol grécky sochár v 4. storočí pred Kr.
Sochár Timotheos pôsobil približne v rokoch 380 – 340 pred Kr. Jeho rodisko je neznáme. Bol pravdepodobne žiakom sochárskeho majstra Skopu. Pracoval na Asklépiovom chráme v Epidaure a okolo roku 370 pred Kr. na Mauzóleu v Halikarnasse.
Staroveký autor Pausanias na svojich cestách po Grécku navštívil aj Argolidu, kde na vyvýšenine výbežku akropole prístavného mesta Troizén videl pri chráme bohyne Afrodity zvanej Kataskopia (Pozorujúca) sochu boha Asklépia, ktorú zhotovil Timotheos. Miestni obyvatelia ho však presviedčali, že to nie je socha Asklépia, ale Hippolita. O Timotheovej účasti na prácach na Mauzóleu v Halikarnasse, jedného zo siedmich divov starovekého sveta, píše Plínius, ktorý uvádza, že na výzdobe mauzólea pracovali aj aténski sochári Leóchares, Bryaxis a Skopas. Túto veľkolepú hrobku dala postaviť Artemisia na pamiatku svojho manžela Mausóla, kráľa v Kárii.
Odborníkom sa porovnávaním podarilo identifikovať dielo každého z uvedených sochárskych majstrov. Podľa Plínia Timotheos vyzdoboval južné priečelie, Leóchares západné, Bryaxis severné a Skopas východné. Toto majstrovské dielo sa stalo pomníkom ich slávy. Zrúcaniny mauzólea preskúmal roku 1857 britský archeológ Charles Newton, ktorý objavil zvyšky vlysov zo skulptúr na podstavci, úlomky štvorzáprahu a sochy Mausola a Artemisie.
Tilloy-lez-Marchiennes

Poloha

Obec má rozlohu 5,5 km². Najvyšší bod je položený 20 m n. m. a najnižší bod 15 m n. m.

Obyvateľstvo

Počet obyvateľov obce je 561 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Johann Christian Fabricius

Biografia

Narodil sa ako syn lekára v Tøndere v Šlesvickom vojvodstve. Spočiatku navštevoval gymnázium v Altone. Neskôr študuje na Kodanskej univerzite (dánsky: Københavns Universitet). Od roku 1762 študoval na univerzite v Uppsala, kde bol dva roky žiakom Carola Linného. Počas svojho života podnikol viaceré prírodovedecké výskumné cesty po Francúzsku, Anglicku a Nórsku, ktoré mali význam pre jeho vedecké, hlavne entomologické závery a práce. Fabricius spracovával kôrovce, ale špecializoval sa hlavne na hmyz, pričom klasifikoval predovšetkým pavúkov, vrátane pavúka "Čierna vdova". Od roku 1775 bol profesorom prírodných vied, ekonómie a peňažníctva na Univerzite v Kielu. Pravidelne navštevoval Londýn, kde študoval mnohé významné zbierky hmyzu.
Johann Christian Fabricius bol od roku 1794 členom Deutschen Akademie der Naturforscher Leopoldina.
Scania série 4

Motorizácia

Modelový rad Scania série 4 bol vybavený naftovými motormi so zdvihovými objemami 9, 11, 12 až 14 litrov s výkonmi od 220 do 530 koní. V roku 2000 bol uvedený osemvalcový motor so zdvihovým objemom 16 litrov, ktorý ponúkal výkon buď 480 alebo 580 koní.
Vrbovské vetry

Vrbovské vetry je názov hudobného festivalu, ktorý sa od roku 2007 každoročne koná vo Vrbovom. Jeho hlavným organizátorom je Braňo Jobus, okrem neho na organizácii spolupracujú aj Whisky a Martin Višňovský.
Na festivale doteraz vystúpilo množstvo slovenských a českých skupín (Karpatské Chrbáty, Chiki liki tu-a, Slobodná Európa, Živé Kvety, Mňága a Žďorp, Martin Valihora), okrem toho sa tam však konajú aj projekcie filmov, diskusie so známymi osobnosťami alebo rozličné recesistické akcie.
Festival je celý vedený v recesistickom duchu (hneď po slávnostnom otvorení festivalu sa koná aj jeho slávnostné zatvorenie, medzi koncertami sa konajú akcie ako sú preteky na hojdacích koňoch či streľba z poplašnej pištole). 
Patrí medzi každoročné akcie v meste Vrbové, chodia naň návštevníci z celého Slovenska aj zo zahraničia. V roku 2009 údajne dosiahol festival návštevnosť cez 1000 osôb . V roku 2010 sa skončil už pred polnocou (kvôli počasiu).
Identifikačná známka

Identifikačná známka alebo slangovo psia známka (z angl. dog tag) je kovový identifikačný štítok (v súčasnosti obyčajne opatrený gumovou ochranou hrán) s retiazkou, nosený príslušníkom ozbrojených síl na krku. Obsahuje základné identifikačné údaje o vojakovi (vždy meno, priezvisko, krvnú skupinu; prítomnosť ostatných údajov sa líši podľa konkrétneho štátu alebo armády). Slúži na rýchlu identifikáciu mŕtveho alebo zraneného vojaka v bojových podmienkach, na zistenie jeho krvnej skupiny pri ošetrovaní, príp. na identifikáciu tela vojaka, pochovaného v provizórnom hrobe, pri exhumácii.

Slovensko

V Ozbrojených silách SR dostáva profesionálny vojak pri prijatí alebo vymenovaní do dočasnej štátnej služby osobnú identifikačnú kartu a dva kovové identifikačné štítky s kovovou retiazkou.
Súprava vydávaná vojakom pozostáva z dvoch štítkov s gumovou ochranou okrajov a dvoch retiazok. Štítok je vyrobený z antikoróznej žiaruvzdornej Cr-Ni ocele (podľa STN 41 7255) a má rozmery: dĺžka 50 mm, šírka 28 mm, hrúbka 1 mm a priemer otvoru pre retiazku 6 mm. Na štítku je vyrazené (písmenami veľkej tlačenej abecedy bez diakritiky) meno, priezvisko, rodné číslo a krvná skupina. K štítkom sú vydávané dve retiazky, v dvoch dĺžkach (120 mm a 670 mm), vyhotovené z antikoróznej žiaruvzdornej Cr-Ni ocele (podľa STN 41 7241). V služobnom čase sa oba kovové identifikačné štítky nosia súčasne – jeden kovový identifikačný štítok sa nosí zavesený na retiazke okolo krku, druhý na retiazke, ktorá je zapnutá na druhej retiazke.
Ames

Poloha

Obec má rozlohu 3,51 km². Najvyšší bod je položený 99 m n. m. a najnižší bod 52 m n. m.

Obyvateľstvo

Počet obyvateľov obce je 637 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Michal Bosák

Životopis

Navštevoval základnú školu v Radome. Potom pracoval u rodičov. Roku 1886 odišiel do USA. Najskôr pracoval ako baník v Hazletone. Od roku 1890 pracoval ako rozvážač piva vo Freedlande. Roku 1893 sa usadil v Olyphante, kde si otvoril vlastnú krčmu, neskôr veľkoobchod s vínom. Vo voľnom čase si dopĺňal vzdelanie a získaval si dôveru slovenských prisťahovalcov, ktorí sa na neho obracali s pomocou, najmä pri finančných transakciách a zabezpečovaní lodných lístkov.
V roku 1897 založil súkromnú banku Michael Bosak Privat Bank a agentúru lodných spoločností. V roku 1902 sa stal členom predstavenstva First National Bank v Olyphante a o niekoľko rokov aj jej prezidentom. Ako prezident banky sa 25. júna 1907 podpísal na americkú desaťdolárovku. Roku 1908 sa presťahoval z Olyphantu do blízkeho Scrantonu a aj tu si otvoril súkromnú banku a cestovnú agentúru.  Roku 1912 založil so Slovákmi Slavonic Deposits Bank vo Wilkes-Barre a štyri roky bol jej prezidentom. Roku 1915 založil vlastnú banku Bosak State Bank v Scrantone. Banka sa stala najväčšou slovenskou bankou v USA. Úspechy jeho bánk mu priniesli uznanie amerických finančníkov a členstvo v správnych radách starých amerických bánk. 
Popri bankovej a obchodnej činnosti sa angažoval v krajanskom hnutí. Bol pokladníkom a neskôr predsedom finančnej komisie Prvej slovenskej katolíckej jednoty.  Počas prvej svetovej vojny organizoval miliondolárovú zbierku "Na agitáciu za samostatnosť Slovenska". Stal sa jedným zo signatárov Pittsburskej dohody z mája 1918. Pracoval v mnohých krajanských spolkoch. Od roku 1920 vydával časopis Slovenská obrana, ktorý vychádzal až do roku 1972. Bol spolutvorcom Slovenskej  katolíckej Matice školskej, ktorej predsedom bol v rokoch 1927-1929. V lete 1920 navštívil Slovensko a v rodnej obci dal postaviť školu s podmienkou, že v obci nebude krčma. Prispel vysokými sumami na vojnou poškodený kostol v Stropkove či na Červený kríž. 
31. augusta 1920 vznikla v Bratislave Americko-slovenská banka, kde mala Bosak State Bank 60% podiel. Banka začala svoju činnosť s deviatim filiálkami, neskôr ich bolo 12. Budova filiálky v Prešove, postavená v secesnom štýle, je dodnes známa ako "Bosákova banka". V roku 1929 mali jeho finančné podniky hodnotu 12-15 miliónov dolárov. Po vypuknutí hospodárskej krízy však roku 1931 skrachovali. Tesne pred smrťou sa 3. februára 1937 ešte zúčastnil na prijatí delegácie amerických Slovákov prezidentom USA Franklinom D. Roosveltom. Zomrel 18. februára 1937 v čakárni zubného lekára v Scrantone.
Roku 1976 bol pri príležitosti dvestoročnice USA zaradený medzi štrnásť najvýznamnejších Slovákov v amerických dejinách.
Rádio Vlna

Frekvencie

Stanica spustila vysielanie zo silnej „ženevskej“ frekvencie v Bratislave, ktorou pokrýva signálom veľkú časť západného Slovenska. Od začiatku apríla 2015 spúšťala vysielanie v ďalších mestách, čím postupne oživila sieť 28. vysielačov, z ktorých predtým vysielalo Rádio Viva. Počúvanosť rádia je 6,65%, čím je siedmou najpočúvanejšou rozhlasovou stanicou. Od roku 2016 vysiela aj v multiplexe digitálneho rozhlasu.
Vysokoenergetická astronómia

Vysokoenergetická astronómia je odvetvie astronómie, ktoré sa zaoberá štúdiom objektov, ktoré vyžarujú elektromagnetické žiarenie vo veľmi vysokých frekvenciách. Zahŕňa röntgenovú astronómiu, gama astronómiu, extrémnu ultrafialovú astronómiu a tiež aj štúdium neutrín a kozmického žiarenia. Fyzikálnym štúdiom týchto fenoménov sa zaoberá vysokoenergetická astrofyzika.
Medzi objekty štúdia vysokoenergetickej astronómie patria čierne diery, neutrónové hviezdy, jadrá aktívnych galaxií, zvyšky supernov, záblesky gama žiarenia a kvazary.